  Виталий Пронин Йӧскалык библиотекалэн «Удмурт шаер» клубаз вуылӥзы Пермь улосысь Чайковский городысь паймымон нылкышноос - Валентина Аристова но Татьяна Забелина. Чечня ожъёс пуромон вакытэ соос пӧсь тылэ но, вуэ но пыризы, но пиоссэс улэпкын шедьтӥзы. Чайковскийысь В. Аристова вера пизэ утчаса Чечня оже вуылэмез сярысь.Татьяна Забелина выжыезъя ӟуч, Пермь улосын вордскемын, нош Валентина Аристова вордскемын но быдэ вуэмын Пичи Пурга ёросысь Шор Кечол гуртын. Кык пиоссэ - Аликсэ но Сергейзэ - огназ будэтӥз. Быдэ вуизы но, кыкназэс ик армие басьтӥзы. Огзэ - Таджикистанэ, мукетсэ - Чечняе.- Быдэс Чайковский городэз, отысь военкоматын ужасьёсты, армиын служить карись пиослэсь анай-атайёссэс пыд йылазы ӝутӥмы, - шуэ Валентина Петровна. - Одӥг нунал, быдэс автобус сиён-юон, эмъюм но шуныт пӧзь-пыдвыл люкаса, ми Татьяна Забелинаен сюрес вылэ потӥмы. Автобусмы сюрес вылын тӥяськиз. Милемыз, валамон ини, нокин но автобусэн Чечняе мыныны ӧз лэзьы. Кызьы берен доре бертод? Мар анайёслы вералод? Туж возьыт луоз ук. Ми соку Чечняын служить карись пиослэн анайёсынызы комитет кылдытӥм ни вал. Кутскем ужмес йылаз-пумаз вуттытэк ум дугдэ, шуимы, кутӥм но самолётэ билет басьтӥм. Озьы ми сьӧрамы Лысьва городысь Люба Лобанова мынӥз на, Грозное вуимы. Пиосмылэсь 165 номеро полксэс шедьтӥм. Но кӧня соосты утчано луиз! Со куспын мае но ӧм адӟе: пыдтэм-куктэм солдатъёс, йыръёссы биньылэмын, отӥ ик танкъёс кошко, ыбылӥсько. Пиосме шедьто-а, уг-а, ӟечкын бертыны кылдӥз ке, одно ик нылпи юртысь пи но ныл вордыны басьто, малпай. Соосты но кин ке вордӥз ук, югыт дуннее улыны кылдытӥз.Нылкышно озьы ик кариз: пизэ но шедьтӥз, Пермьысь нылпи юртысь ныл но пи но вордыны басьтӥз. Сергейлы соку 11 арес вал, нош Светалы - 6. Табере со нылпиос быдэ вуизы ини, кыкназы ик Пермьын уло.Татьяна Забелина но пизэ шедьтӥз, но солдатъёс доразы ӧз бертэ, кытчы эшъёсмес кельтом, война бырытозь ожмаськом, шуизы.Валентина Аристовалэн Чечня оже вуылэмез сярысь Елена Миннигараева «Кытын тон, пие?» повесть гожтӥз. Елена Васильевна вакчияк мадиз Валентина Аристоваен пумиськемзы но повестьлэн кылдэмез пумысен.Кышкыт оже вуылэм нылкышноослы ӝытбыт юанъёс сётъязы, анай сюлэмлэн чидась но либыт луэмезлы паймыса.Любовь Тихонова ТуспуктэмЪЁС: Йӧскалык библиотека  